Траян Първанов
Приятели

chitanka.info

Вие сте всички добри

Александър Вутимски

Няма ви, мои несретници — мои приятели мили —

дълго в нощта обикалям и снежни видения раснат.

Вятър надува стрехите от бели измръзнали жили

и се разсипват из преспите

думи за време прекрасно.

Няма ви, мои…

Прихванал е чанта под мишница някой —

бърше сълза от брадата,

застинала в ледено топче,

другият самоубийствено гърлото плакне с коняка,

в чашата като в спасение Господно винаги вкопчен.

Няма ви… С котешки стъпки

покрай тротоара се движи,

идва насам веселякът, отдавна научен на присмех,

и по обяд все случайно за новата служба загрижен

виждам да бърза поетът — онзи бунтар независим.

Няма ви, мои,

да влезем в поляните пъстри на Цветница

и да прегърнем живота

с най-първия пролетен трепет.

Няма ви, мои приятели —

търся ви, мои несретници —

сам из нощта обикалям и снежни видения шепнат.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.